ЈАВНИ ПОЗИВ ОРГАНИЗАЦИЈАМА У ОБЛАСТИ СПОРТА ЗА ДОСТАВЉАЊЕ ПРЕДЛОГА ГОДИШЊИХ ПРОГРАМА ЗА 2023. ГОДИНУ

Чланом 137. и 138. Закона о спорту („Сл. гласник РС” број 10/16) (у даљем тексту: Закон) прописане су потребе и интереси грађана у области спорта за чије се остваривање обезбеђују средства у буџету јединица локалне самоуправе, као и начин њиховог задовољавања. Такође, дефинисано је и да јединица локалне самоуправе преко надлежних органа уређује ближе услове, критеријуме и начин и поступак доделе средстава из буџета јединице локалне самоуправе, односно одобрење програма за задовољавање потреба грађана у области спорта на територији јединице локалне самоуправе и начин јавног објављивања података о предложеним програмима за финансирање, одобреним програмима и реализацији одобрених програма.

Чланом 4. Одлуке о задовољавању потреба и интереса грађана у области спорта на подручју Градске општине Врачар („Сл. лист града Београда“, број 17/17) (у даљем тексту: Одлука) дефинисане су потребе и интереси грађана у области спорта за чије се задовољавање обезбеђују средства из буџета Градске општине Врачар и то:

1. подстицање и стварање услова за унапређење спортске рекреације, односно бављење грађана спортом, посебно деце, омладине, жена и особа са инвалидитетом;
2. изградња, одржавање и опремање спортских објеката на подручју Градске општине Врачар, а посебно јавних спортских терена у стамбеним насељима или у њиховој близини и школских спортских објеката, и набавка спортске опреме и реквизита;
3. организација спортских такмичења од посебног значаја за општину;
4. обезбеђење услова и организовање спортских кампова за спортски развој талентованих спортиста и унапређење квалитета стручног рада са њима;
5. учешће спортских организација са подручја Градске општине Врачар у домаћим и европским клупским такмичењима;
6. физичко васпитање деце предшколског узраста и школски спорт на општинском нивоу (унапређење физичког вежбања, рад школских спортских секција и друштава, општинска, градска и међуопштинска школска спортска такмичења и др.);
7. делатност организација у области спорта чији је оснивач Градска општина Врачар;
8. делатност организација у области спорта са седиштем на подручју Градске општине Врачар, а које су од посебног значаја за општину;
9. унапређење заштите здравља спортиста и обезбеђивање адекватног спортско – здравственог образовања спортиста, посебно младих, укључујући и антидопинг образовање;
10. стипендирање за спортско усавршавање категорисаних спортиста, посебно перспективних спортиста;
11. активности усмерене на спречавање негативних појава у спорту (допинг; насиље и недолично понашање, намештање спортских резултата и др.);
12. едукације, информисање и саветовање грађана, спортиста и осталих учесника у систему спорта о питањима битним за одговарајуће бављење спортским активностима и делатностима;
13. периодична тестирања, сакупљање, анализа и дистрибуција релевантних информација за адекватно задовољавање потреба грађана у области спорта на подручју Градске општине Врачар, истраживачко-развојни пројекти и издавање спортских публикација;
14. унапређивање стручног рада учесника у систему спорта са подручја Градске општине Врачар и подстицање запошљавања висококвалификованих спортских стручњака и врхунских спортиста;
15. рационално и наменско коришћење спортских сала и спортских објеката чији је корисник Градска општина Врачар и спортских објеката и сала на подручју Градске општине Врачар кроз одобравање њиховог коришћења за спортске активности и доделу термина за тренирање учесницима у систему спорта;
16. награде и признања за постигнуте спортске резултате и допринос развоју спорта;
17. програми за децу школског узраста који се реализују за време зимског и летњег школског распуста.

У складу са чланом 5. тачка 1. Одлуке, потребе и интереси грађана у области спорта на подручју Градске општине Врачар, из члана 4. поменуте одлуке, остварују се кроз финансирање или суфинансирање програма и пројеката (у даљем тексту: програм) за тачке **1, 2, 3, 5, 6, 8, 10, 12, 13, 14. и 16. на годишњем нивоу (у даљем тексту: годишњи програм)**.

Детаљнија процедура подношења предлога годишњих програма регулисана је и Правилником о одобравању и финансирању програма којима се остварују потребе и интереси грађана у области спорта на подручју Градске општине Врачар, број 920-140/2017-II од 12. маја 2017. године.

Чланом 6. Одлуке, између осталог је дефинисано да организације у области спорта за добијање буџетских средстава за реализацију програма морају испуњавати следеће опште услове:

– да су регистроване у складу са законом;

– да искључиво или претежно послују на недобитној основи;

– да имају седиште на подручју Градске општине Врачар када конкуришу за годишњи програм;

– да активно обављају делатност најмање годину дана;

– да редовно обављају спортске активности и остваривањем програма доприносе остваривању развоја спорта на подручју Градске општине Врачар;

– да је програм у складу са законом, општим актима организације и спортским правилима надлежног савеза у области спорта;

– да испуњавају, у складу са законом, прописане услове за обављање делатности које су у вези са програмом;

– да су доставили извештај о успешној реализацији одобреног програма укључујући и доказе о наменском коришћењу средстава буџета Градске општине Врачар, уколико је био носилац програма претходне године;

– да нису у поступку ликвидације, стечајном поступку или под привременом забраном обављања делатности;

– да немају блокаду пословног рачуна;

– да немају пореске дугове или дугове према организацијама социјалног осигурања;

– да нису у последње две године правноснажном одлуком кажњене за прекршајни или привредни преступ у вези са делатношћу.

Чланом 9. Одлуке дефинисани су општи критеријуми за вредновање годишњих програма:

– реалан финансијски план и однос свих извора финансирања;

– отвореност и доступност активности предвиђених програмом;

– референтност и стручност носиоца програма;

– мерљивост односа резултата и уложених средстава;

– да се програм реализује у текућој години;

– да се програм реализује на подручју Градске општине Врачар и за грађане Градске општине Врачар, осим програма припрема и учешћа на такмичењима;

– да је обезбеђено најмање 10% од укупних трошкова програма из сопствених средстава или неког другог извора.

***Сходно наведеном Градска општина Врачар и Савез спортова Врачара упућују ЈАВНИ ПОЗИВ организацијама у области спорта да до 27.4.2022. године доставе предлоге својих годишњих програма у области спорта за 2023. годину.***

***Предлоге својих годишњих програма организације у области спорта достављају Савезу спортова Врачара, као законском предлагачу годишњих спортских програма, на адресу Његошева 77, у Београду.***

Савез спортова Врачар, као овлашћени територијални спортски савез доставља Комисији за спорт и рекреацију Градске општине Врачар предлог свог годишњег програма и годишњих програма својих чланова. Предлог програма треба да буде поднет засебно за сваког носиоца програма (посебан образац за сваког носиоца програма и за сваку од области потреба и интереса грађана из члана 4. Одлуке), уз подношење збирног прегледа свих предлога носиоца програма.

Сва обавезна и пратећа документација морају бити достављени у запечаћеној коверти, заштићеној од оштећења која могу настати у транспорту, препорученом пошом, куриром или лично, на адресу Савеза спортова Врачара.

Право подношења предлога годишњег програма у области спорта имају организације у области спорта које имају **регистровано седиште на подручју Градске општине Врачар најмање три године пре конкурисања**.

Спортска организација која је носилац годишњег програма **мора бити члан одговарајућег надлежног националног гранског спортског савеза** преко ког се остварују потребе и интереси грађана у области спорта (члан 137. став 4. Закона). Такође, према напред поменутом Правилнику, спортска организација – носилац програма мора да буде члан одговарајућег националног гранског спортског савеза најмање годину дана.

Предлог програма за који је пријава послата у више коверата, тј. пакета неће бити узет у обзир.

Предња страна коверте са предлогом програма мора садржати најмање следеће податке:

1. назив „Годишњи програм којим се остварују потребе и интереси грађана у области спорта“;
2. назив подносиоца предлога;
3. адресу подносиоца предлога;
4. напомену да се не отвара.

Предлог програма и документација која се уз предлог подноси:

Уз предлог програма **поред документације наведене у прилогу који је саставни део** (Део 4) **Обрасца 1** – *Предлог годишњих програма организација у области спорта којим се остварују потребе и интереси грађана у области спорта* (апликациони формулар), потребно је доставити:

* **пропратно писмо** у коме су наведене основне информације о организацији и предложеном програму (назив носиоца програма и назив програма, временско трајање програма, износ тражених финансијких средстава, област спорта из члана 4. Одлуке) које је потписало лице овлашћено за заступање спортске организације;
* **писану изјаву** лица овлашћеног за заступање предлагача, односно носиоца програма да није у поступку ликвидације, стечаја и под привременом забраном обављања делатности; да нема блокаду пословног рачуна у тренутку закључења уговора о реализацији програма и преноса (уплате) буџетских средстава на пословни рачун, пореске дугове или дугове према организацијама социјалног осигурања и да није у полседње две године правоснажном одлуком кажњен за прекршај или привредни преступ у вези са својом делатношћу (у складу са чланом 118. став 5. Закона).

Предлог програма мора бити:

* **поднет на утврђеном обрасцу** (апликационом формулару-Образац 1), **читко попуњеном (откуцаном или одштампаном), језиком и писмом у службеној употреби**;
* **потпун, јасан, прецизан и да садржи веродостојне податке**;
* **поднет у прописаном року**.

Додатне информације се могу добити код Срђана Самарџића, путем телефона 011/3081-537, 069/885-11-31, или путем електронске поште s.samardzic@vracar.rs, односно код Жељка Бранковића, путем телефона 064/68-25-477 или путем електронске поште savezsportova@vracar.rs.

У Београду, 4.4.2022. године.